DA Den Europæiske Unions Tidende C 422/8

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2014/C 422/05

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»SALPICÃO DE MELGAÇO«

EF-nr.: PT-PGI-0005-01012-2.7.2012

BGB ( X ) BOB ( )

1. Betegnelse

»Salpicão de Melgaço«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget m.m.)

3.2. Beskrivelse af produktet med betegnelsen i punkt 1

»Salpicão de Melgaço« er en pølse, der er modnet ved røgning, og som er fremstillet af svinekød fra kam, filet, skinke og bov.

Den har følgende egenskaber:

Udvendige egenskaber:

Lige, cylindrisk form med kastanjebrun farve, en diameter på 4-8 cm og en længde på 14-22 cm. Den anvendte svinetarm er tyktarmen, som er bundet med to knuder i enden (på vrangen), som derfor drejes rundt. Efter fyldningen bindes der to eller tre almindelige knuder.

Indvendige egenskaber:

Et tværsnit viser kød, der hænger godt sammen, med en mørk og kraftig farve, og som er let marmoreret.

Kemiske egenskaber:

Parameter Gennemsnit DP Maksimum Minimum pH 5,69 0,24 6,30 5,39 Fugtighed (%) 35,95 7,13 47,94 25,70 Protein (%) 38,80 4,55 45,90 27,57 Fedt (%) 19,57 6,45 37,29 7,32 Chlorider (NaCl) (%) 2,88 0,81 4,87 1,09

Organoleptiske egenskaber:

Der er tale om en pølse med en kraftig røgaroma og med den karakteristiske smag, med en lidt sød, let syrlig og stærk smag, som er moderat salt og røget.

Teksturen er ret fast og mør og har en moderat saftighed.

3.3. Råvarer (kun for forarbejdede produkter)

Den råvare, der anvendes til at fremstille »Salpicão de Melgaço«, er delene af høj kvalitet, dvs. svinekam, svinefilet, svineskinke og svinebov fra racen Bísara, der er opdrættet som renavl eller krydset med andre racer, og som slagtes med en levende vægt på mindst 110 kg, tidligst når de er 32 uger gamle.

Kødet krydres med hvidløg, løg, salt, laurbær, Vinho Verde, eller en anden tilsvarende rød- eller hvidvin, vand, spidskommen, mild paprika og stærk paprika.

Der anvendes svinetyktarm, som først vaskes og tørres.

»Salpicão de Melgaço« skal røges med følgende aromastoffer fra tørt træ, som ikke er harpiksholdigt:

— eg (Quercus)

— gyvel (Cytisus spp)

— birk (Betula Celtiberica)

— lyng (Erica)

— gyvel (Cytisus baeticus).

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

De specifikke etaper af produktionen af »Salpicão de Melgaço«, som skal finde sted i det afgrænsede geografiske område, er udvælgelsen, udskæringen, tilvirkningen, krydringen og modningen af kødet og tilvirkningen, fyldningen og bindingen af tarmen samt røgningen og modningen.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Etiketten skal omfatte betegnelsen »Salpicão de Melgaço — Beskyttet geografisk betegnelse« samt logoet »Salpicão de Melgaço«, som gengives nedenfor.

4. Præcis afgrænsning af det geografiske område

Det geografiske område, hvor »Salpicão de Melgaço« fremstilles, er afgrænset til kommunen Melgaço, som dækker alle lokale enheder: Alvaredo, Castro Laboreiro, Chaviães, Cousso, Cristóval, Cubalhão, Fiães, Gave, Lamas de Mouro, Paços, Paderne, Parada do Monte, Penso, Prado, Remoães, Roussas, S. Paio og Vila.

5. Tilknytning til det geografiske område

5.1. Det geografiske områdes egenart

Egenarten af det geografiske område, hvor »Salpicão de Melgaço« fremstilles, hænger sammen med naturforhold, der er forbundet med højden over havets overflade og det særlige mikroklima, dvs. lange vintre, hvor de gennemsnitlige minimumstemperaturer er på højst 11 °C, højden, som ofte er over 1 300 m, området, hvor der hyppigt forekommer aromastoffer fra træ, såsom eg, birk, gyvel og visse hjemmehørende arter, som f.eks. gyvel og lyng, der anvendes til røgningen.

Et lige så vigtigt aspekt er befolkningens viden, der er videregivet fra generation til generation, og de anvendte teknikker, som er forbundet med ældgamle traditioner for opdræt, slagtning, modning og opbevaring af svinekød i lang tid, og som skyldes, at den tidligere befolkning boede i et geografisk isoleret område, hvilket har givet anledning til fremstillingen af dette produkt, som er så berømt i området.

5.2. Produktets egenart

»Salpicão de Melgaço«-pølsen adskiller sig fra andre produkter i samme kategori ved dens kraftige røgaroma, dens lidt søde, let syrlige og stærke smag, som er moderat salt og røget, ved snittets ensartede og let marmorerede udseende, ved dens ret faste og møre tekstur og dens moderate saftighed, der skyldes fedtet mellem musklerne i de stykker, som den består af. Den har en lav pH-værdi, hvilket understreger og bevarer produktets organoleptiske egenskaber.

Den adskiller sig desuden ved anvendelsen af særlige udskæringer af høj kvalitet udelukkende af svinekød såsom kam, filet, skinke og bov, og ved at den kun fyldes i en naturtarm (aldrig syntetisk). Bindingsmetoden, hvor grundknuden skjules inde i tarmen, er ligeledes en af denne pølses egenarter.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Klimaforholdene i kommunen Melgaço, dvs. de lave temperaturer om vinteren, giver mulighed for at behandle det ferske kød og modne det ved hjælp af kulde og røgning, hvilket er en proces, som stadig anvendes i dag.

De fremstillingsteknikker, der traditionelt bruges af indbyggerne i Melgaço, og som er videregivet fra generation til generation, kommer til udtryk i den lokale viden om, hvordan man udvælger stykker med det fedt mellem musklerne, der er nødvendigt for at give »Salpicão de Melgaço« den saftighed og det marmorerede og ensartede udseende i det snit, som er karakteristisk for dette produkt. Udskæringen af kødet i ret store stykker (5-18 cm), anvendelsen af naturtarm og bindingen af den bestemmer ligeledes produktets udvendige udseende (en længde på 14-22 cm).

Den karakteristiske lidt søde, stærke, moderat syrlige og salte smag fremkommer ved anvendelsen af »sorça«-teknikken, som indbyggerne i Melgaço har udviklet, dvs. en tilstrækkelig tilsætning til kødet af Vinho Verde, eller en anden tilsvarende rød- eller hvidvin, vand, hvidløg, løg, salt, laurbær, spidskommen, mild paprika og stærk paprika.

Den anden teknik, som lokalbefolkningen har udviklet, er modning ved røgning, som består i at udsætte »Salpicão de Melgaço« for påvirkning fra røg afgivet ved langsom forbrænding af tørt, ikke-harpiksholdigt træ, således at der kun fremkommer få flammer og megen røg. Røgningsprocessen, som varer ca. en måned og giver pølsen den særlige kraftige røgaroma, bestemmes af den viden, som lokalbefolkningen har erhvervet. Indbyggerne kan faktisk ud fra træets tørhedsgrad og den afgivne mængde røg afgøre nøjagtigt, hvornår røgsmagens intensitet har nået det ønskede karakteristiske niveau.

»Salpicão de Melgaço« har altid været betragtet som den pølse, der har den bedste kvalitet og det bedste omdømme i dette geografiske område, og er altid et af de produkter, der tilbydes kunderne i de vigtigste forretninger og slagterforretninger og er på restauranternes menu. Det skal endvidere bemærkes, at »Salpicão de Melgaço« altid har en fremtrædende plads på standene hos de producenter, der deltager i de vigtigste lokale levnedsmiddelmesser.

Artikler i pressen på regionalt, nationalt og endog internationalt plan har bidraget til at styrke »Salpicão de Melgaço«-pølsens omdømme, ligesom »Festa do Alvarinho e do Fumeiro« og konkurrencen »Salpicão de Melgaço«, som er blevet afholdt siden 1994.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_salpicao_Melgaco_IG.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.